Geniet die oomblik, wees trots op jou kinders | Knysna-Plett Herald
Geniet die oomblik, wees trots op jou kinders
Anneke Botha | 04 December 2019
Dié middag staan ek in die spens, besig om als reg te kry vir môre se dorpsdag. Ek hoor Boeta en Outjie in gesprek: "Pappa dis mos die driede een?" Ek kry lag, want soos ons ouers maar is word hy reggehelp met: "Mens sê derde."
Soos ek na hulle luister, besef ek hoe voorskriftelik ons as ouers baie keer teenoor ons kinders is. Van babatyd af moet hulle sekere mylpale op 'n sekere ouderdom bereik. Op dié ouderdom moet hul woordeskat uit soveel woorde bestaan en op daardie ouderdom moet hulle so optree teenoor ander mense.
Boeta het die afgelope tyd 'n liefde vir swem ontwikkel. Ironies genoeg het ons nie eers 'n swembad nie. So, elke geleentheid in 'n diep swembad word met alle oorgawe benut. Hy kan nou al hondjieswem. Die hele swembad is dus sy speelplek, solank hy sy veiligheidsjassie aan het.
By geleentheid sê hy dat hy graag wil leer inspring. Hy kan nog nie eers behoorlik borrels blaas nie, so water in die gesig, wat nog te sê van kop onder die water, is 'n groot kwessie. Maar so staan hy op die rand van die swembad. Ek gee my hand. Hy hou dit styf vas. Almal moedig aan, klap hande, tel af, maar die vrees vir die nuwe is net té groot. Ek voel effe teleurgesteld. Op daardie oomblik kom fluister die Prediker in my oor: "Elke ding op hierdie aarde het sy vaste tyd!"
Teleurstelling maak plek vir empatie vir my seuntjie wat hierdie groot stap in sy ontwikkeling op sy tyd gaan baasraak.
Vir Sussa is alles op die oomblik rooi of pienk. Ek help reg: "Nee, Sussa, dis geel. Sien dié is rooi en dit is geel." Met die fietsry gaan dit ook maar agteruit. Sussa trap verwoed maar sy bly op een plek staan. Die pedale wil nét nie vorentoe nie. "Elke ding het sy vaste tyd!"
Mag jy terug kyk op die jaar en raaksien hoe jou kinders ontwikkel het. Salueer elkeen vir dit wat hul bereik het, maar bowenal, wees trots op hoe hulle gegroei het.
Posted on: 15:32 Wed, 04 December 2019